*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 16ης Ιουνίου 1989

για το ειδικό πρόγραμμα σχετικά με τον εξοπλισμό των αλιευτικών λιμένων στην ηπειρωτική Πορτογαλία το οποίο υποβλήθηκε από την Πορτογαλία στα πλαίσια του κανονισμού (ΕΟΚ) αριθ. 4028/86 του Συμβουλίου

(Το κείμενο στην πορτογαλική γλώσσα είναι το μόνο αυθεντικό)

(89/390/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με κοινοτικές ενέργειες για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), και ιδίως το άρθρο 27,

Εκτιμώντας:

ότι η Επιτροπή ενέκρινε στις 6 Ιουλίου 1987 με την απόφασή της 87/397/ΕΟΚ (2) το πρόγραμμα που παρουσιάστηκε από την πορτογαλική κυβέρνηση στο πλαίσιο του κανονισμού (ΕΟΚ) αριθ. 355/77 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (4)·

ότι μεταξύ των δράσεων, με προτεραιότητα αυτού του προγράμματος, είναι και η ανάπτυξη του εξοπλισμού των αλιευτικών λιμένων τόσο στην ηπειρωτική Πορτογαλία όσο και στις Αζόρες και Μαδέρα·

ότι στις 28 Οκτωβρίου 1988 η πορτογαλική κυβέρνηση παρουσίασε στην Επιτροπή ένα ειδικό πρόγραμμα σχετικά με τον εξοπλισμό των αλιευτικών λιμένων της ηπείρου το οποίο στο εξής θα καλείται « πρόγραμμα» και αυτό ώστε να προσδιοριστούν καλύτερα οι ενέργειες που πρέπει να αναληφθούν·

ότι το «πρόγραμμα» είναι σύμφωνο με τις διατάξεις του άρθρου 2 του κανονισμού (ΕΟΚ) αριθ. 355/77, και του άρθρου 27 παράγραφος 2 του κανονισμού (ΕΟΚ) αριθ. 4028/86·

ότι το πρόγραμμα συμβάλλει στην πραγματοποίηση των στόχων της κοινής αλιευτικής πολιτικής·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Διαρθρώσεων της Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την επιφύλαξη των διατάξεων του παραρτήματος ΙΙ, εγκρίνεται το ειδικό πρόγραμμα σχετικά με τον εξοπλισμό των αλιευτικών λιμένων στην ηπειρωτική Πορτογαλία το οποίο ανακοινώθηκε από την Πορτογαλία στις 28 Οκτωβρίου 1988, και του οποίου τα βασικά στοιχεία αναφέρονται στο παράρτημα Ι.

Άρθρο 2

Η παρούσα απόφαση δεν θίγει ενδεχόμενη κοινοτική χρηματοδοτική συνδρομή σε μεμονωμένα επενδυτικά σχέδια.

Άρθρο 3

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 16 Ιουνίου 1989.

Για την Επιτροπή

Manuel MARIN

Αντιπρόεδρος

(1) ΕΕ αριθ. L 376 της 31. 12. 1986, σ. 7.

(2) ΕΕ αριθ. L 208 της 30. 7. 1987, σ. 49.

(3) ΕΕ αριθ. L 51 της 23. 2. 1977, σ. 1.

(4) ΕΕ αριθ. L 167 της 26. 6. 1987, σ. 1.

ΠΑΡΑΡΤΗΜΑ Ι

ΒΑΣΙΚΑ ΣΤΟΙΧΕΙΑ ΤΟΥ ΕΙΔΙΚΟΥ ΠΡΟΓΡΑΜΜΑΤΟΣ ΣΧΕΤΙΚΑ ΜΕ ΤΟΝ ΕΞΟΠΛΙΣΜΟ ΤΩΝ ΑΛΙΕΥΤΙΚΩΝ ΛΙΜΕΝΩΝ ΣΤΗΝ ΗΠΕΙΡΩΤΙΚΗ ΠΟΡΤΟΓΑΛΙΑ

1. Θέμα

Προώθηση του εξοπλισμού των αλιευτικών λιμένων και κατ' επέκταση συμβολή στην ποιοτική βελτίωση της προσφοράς μέσω μιας καλύτερης οργάνωσης της παραγωγής και της εμπορίας των προϊόντων αλιείας.

2. Καθορισμός της σχετικής ζώνης

Το σύνολο των ηπειρωτικών πορτογαλικών ακτών.

3. Διάρκεια

Το πρόγραμμα καλύπτει την περίοδο από την 1η Ιανουαρίου 1988 έως 31 Δεκεμβρίου 1992.

4. Στόχοι και προβλεπόμενες επενδύσεις

α) οι στόχοι του προγράμματος είναι ο εκσυγχρονισμός και ο εξοπλισμός των 19 αλιευτικών λιμένων της ηπειρωτικής Πορτογαλίας ώστε να βελτιωθούν οι συνθήκες παραγωγής, αποβίβασης και ιδιαίτερα η πώληση των αλιευτικών προϊόντων·

β) το συνολικό ποσό των επενδύσεων που πρόκειται να πραγματοποιηθούν κατά τη διάρκεια του προγράμματος για να επιτευχθούν οι προβλεπόμενοι στόχοι ανέρχεται σε 2 255 εκατομμύρια εσκούδος είτε 13,14 εκατομμύρια Ecu κατανεμημένα ως εξής:

1.2.3 // // // // Δράσεις

// εκατομμύρια

Esc // εκατομμύρια

Ecu // // // // - Ολοκληρωμένες επενδύσεις (2 λιμένες) // 1 701 // 9,91 // - Μηχανογράφηση των νέων ιχθυοσκαλών (4 λιμένες) // 76 // 0,44 // - Κατασκευή εξοπλισμού ιχθυόσκαλας (9 λιμένες) // 446 // 2,60 // - Εξοπλισμός άλλων ιχθυοσκαλών (4 λιμένες) // 32 // 0,19 // // // // ΣΥΝΟΛΟ

// 2 255 // 13,14 // // //

Κάθε άλλη επένδυση που βρίσκεται σ' ένα αλιευτικό λιμένα και είναι επιλέξιμη για τον κανονισμό (ΕΟΚ) αριθ. 355/77, περιλαμβάνεται στο πλαίσιο του παρόντος προγράμματος.

Τα οικονομικά στοχεία καθώς και η κατανομή μεταξύ των διαφόρων τύπων επενδύσεων είναι ενδεικτικά.

5. Εθνικές ενισχύσεις

Η εθνική προβλεπόμενη ενίσχυση είναι 20 % του συνολικού ποσού των επενδύσεων.

Οι ανωτέρω επενδύσεις δύνανται να τύχουν επιδοτήσεων από το κράτος, καθώς και επιδοτούμενων δανείων.

ΠΑΡΑΡΤΗΜΑ ΙΙ

ΠΑΡΑΤΗΡΗΣΕΙΣ

1. Η Επιτροπή διαπιστώνει ότι το πρόγραμμα που υποβλήθηκε από την πορτογαλική κυβέρνηση, το οποίο αποτελεί το πλαίσιο μελλοντικών κοινοτικών ή εθνικών χρηματοδοτικών παρεμβάσεων, αποτελεί κατάλληλη βάση για να διευκολυνθεί η ανάπτυξη του εξοπλισμού των αλιευτικών λιμένων καθώς και της μεταποίησης και εμπορίας των προϊόντων αλιείας.

2. Η Επιτροπή υπογραμμίζει ότι η ενδεχόμενη ανάπτυξη του εξοπλισμού των αλιευτικών λιμένων, της μεταποίησης και της εμπορίας των προϊόντων αλιείας πρέπει να εντάσσεται στο πλαίσιο της προβλεπόμενης εξέλιξης των πόρων καθώς και των επιπτώσεων και των στόχων των πολυετών προγραμμάτων προσανατολισμού όσον αφορά τους τομείς των αλιευτικών στόλων και της υδατοκαλλιέργειας.

3. Η Επιτροπή παρατηρεί ότι οι προβλεπόμενες επενδύσεις του παρόντος προγράμματος αφορούν ιδιαιτέρως τις εγκαταστάσεις και τον εξοπλισμό σχετικά με την αρχική εμπορία των αλιευτικών προϊόντων που καλύπτονται από τον κανονισμό (ΕΟΚ) αριθ. 355/77 και οι οποίες θα πρέπει να χρηματοδοτηθούν κατά προτεραιότητα σύμφωνα με αυτόν τον κανονισμό.

4. Η Επιτροπή υπενθυμίζει ότι είναι αναγκαίο να τηρείται η κοινοτική ρύθμιση σχετικά με τις δημόσιες αγορές στα σχέδια και προγράμματα που χρηματοδοτούνται από τα διαρθρωτικά ταμεία και τα κοινοτικά χρηματοδοτικά μέσα.